钦定古今图书集成/明伦汇编/官常典/第642卷 > 简雍
## 钦定古今图书集成/明伦汇编/官常典/第642卷 > 简雍

按《蜀志》本传：“雍字宪和，涿郡人。少与先主有旧，随从
周旋。先主至荆州，雍与糜竺、孙乾同为从事中郎，常
为谈客，往来使命。先主入益州，刘璋见雍，甚爱之。后
先主围成都，遣雍往说璋，璋遂与雍同舆而载，出城
归命。先主拜雍为昭德将军，优游风议。性简傲跌宕在先主坐席，犹箕踞倾倚，威仪不肃自纵。适诸葛亮”
已下，则独擅一榻，项枕卧语，无所为屈。时天旱，禁酒
酿者。有刑吏于人家索得酿具，论者欲令与作酒者
同罚。雍与先主游观，见一男女行道，谓先主曰：“彼人
欲行淫，何以不缚？”先主曰：“卿何以知之？”雍对曰：“彼有
其具，与欲酿者同。”先主大笑，而原欲酿者。雍之滑稽，
皆此类也。